
Sadržaj generiran umjetnom inteligencijom može biti netočan.]
                       REPUBLIKA HRVATSKA
ŽUPANIJSKO DRŽAVNO ODVJETNIŠTVO U KARLOVCU
       Karlovac, Trg hrvatskih branitelja 1

Broj: DU-27/2026-2
Karlovac, 13. srpnja 2026. 
VMB/TČB

Na temelju članka 53. stavka 1. Zakona o državnom odvjetništvu („Narodne novine“ broj 67/2018., 21/2022. i 136/2025.), članka 7. stavka 1. Poslovnika državnog odvjetništva („Narodne novine“ broj 128/2019. i 56/2026.) i članka 15. stavka 2. Zakona o javnoj nabavi („Narodne novine“ broj 120/2016., 114/2022. i 48/2026., dalje: ZJN 2016), županijska državna odvjetnica u Županijskom državnom odvjetništvu u Karlovcu, donosi

NACRT PRAVILNIKA
O PROVEDBI POSTUPAKA JEDNOSTAVNE NABAVE
U ŽUPANIJSKOM DRŽAVNOM ODVJETNIŠTVU U KARLOVCU

Članak 1.

(1) Ovim Pravilnikom o provedbi postupaka jednostavne nabave u Županijskom
državnom odvjetništvu u Karlovcu (dalje: Pravilnik) uređuje se postupak, pravila i uvjeti
nabave roba, usluga i radova za potrebe Županijskog državnog odvjetništva u Karlovcu
(dalje: Naručitelj), čija je procijenjena vrijednost za robu i usluge manja od 50.000,00 eura, bez PDV-a, odnosno za radove manja od 100.000,00 eura, bez PDV-a, (dalje: jednostavna nabava).

	(2)  Odredbe ovog Pravilnika na odgovarajući se način primjenjuju i na provedbu projektnih natječaja procijenjene vrijednosti manje od 50.000,00 eura bez PDV-a.

(3) Provedba jednostavne nabave prema ovom Pravilniku ne smije se koristiti radi izbjegavanja primjene ZJN 2016, osobito umjetnim dijeljenjem predmeta nabave,
nepravilnim određivanjem procijenjene vrijednosti nabave ili provedbom više odvojenih
postupaka za istovrsne ili funkcionalno povezane predmete nabave.

(4) Na pitanja koja nisu uređena ovim Pravilnikom na odgovarajući se način primjenjuju odredbe kojima se uređuje područje javne nabave.

(5) Izrazi koji se koriste u ovom Pravilniku, a koji imaju rodno značenje odnose se na jednak način na muški i ženski rod.

(6) Pojmovi koji nisu posebno definirani ovim Pravilnikom imaju značenje utvrđeno ZJN 2016 i podzakonskim propisima kojima se uređuje područje javne nabave.
(7) Sve vrijednosti u ovom Pravilniku iskazane su u eurima bez poreza na dodanu vrijednost (u daljnjem tekstu: PDV).

(8) Odredbe ovog Pravilnika ne primjenjuju se na akte i troškove koji su izuzeti od primjene Zakona o javnoj nabavi, kao ni na specifične troškove poslovanja Naručitelja za koje zbog pravne naravi ili svrhe nije moguće ili uobičajeno prikupljati ponude pri čemu je dužno pri stvaranju financijskih obveza postupati u skladu s načelima zakonitosti, namjenskog, svrhovitog i ekonomičnog trošenja proračunskih sredstava.
Članak 2.

(1) Prilikom provođenja postupaka jednostavne nabave prema ovom Pravilniku, Naručitelj je obvezan poštovati temeljna načela utvrđena ZJN 2016: načelo slobode kretanja robe, načelo slobode poslovnog nastana i načelo pružanja usluga te načela koja iz toga proizlaze, kao što su načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti i načelo transparentnosti.

(2) Nabava ne smije biti osmišljena s namjerom izbjegavanja primjene Zakona o javnoj nabavi ili izbjegavanja primjene pravila o jednostavnoj nabavi putem modula jednostavne nabave u Elektroničkom oglasniku javne nabave Republike Hrvatske (u daljnjem tekstu: EOJN RH) ili s namjerom da se određenim gospodarskim subjektima neopravdano da prednost ili da ih se stavi u nepovoljan položaj. 

(3) Naručitelj je dužan provoditi jednostavnu nabavu robe, usluga i radova s pažnjom dobrog gospodarstvenika, osiguravajući učinkovito, ekonomično, svrhovito i racionalno trošenje javnih sredstava.

Članak 3.

(1) U provedbi postupaka jednostavne nabave prema ovom Pravilniku, koristi se mogućnost primjene elektroničkih sredstava komunikacije, kao i sredstava koja nisu elektronička te njihova kombinacija, ako je potrebno.

(2) Elektroničkim sredstvima komunikacije, u smislu ovog Pravilnika, smatraju se: Elektronički oglasnik javne nabave Republike Hrvatske (dalje: EOJN RH), modul Jednostavna nabava, odnosno elektronička pošta Naručitelja.

(3) U postupcima jednostavne nabave iz članka 17. stavaka 1. i 2. ovog Pravilnika, komunikacija između Naručitelja i gospodarskih subjekata obavlja se elektroničkim sredstvima komunikacije putem EOJN RH, osim ako to zbog tehničkih razloga nije moguće (dijelovi ponude koji se ne mogu dostaviti elektroničkim putem, nedostupnost modula jednostavne nabave EOJN RH i slično).
(4) U postupcima jednostavne nabave iz članka 16. stavka 1. ovog Pravilnika, komunikacija između Naručitelja i gospodarskih subjekata obavlja se elektroničkim sredstvima komunikacije i posredno poštanskom pošiljkom, odnosno elektroničkom poštom Naručitelja ili kombinacijom navedenih sredstava komunikacije, ovisno o svakom pojedinom predmetu nabave.

PLAN NABAVE I REGISTAR UGOVORA

Članak 4.

(1) Naručitelj je obvezan donijeti plan nabave za svaku kalendarsku godinu koji sadrži podatke sukladno važećim propisima, te ga ažurirati prema potrebi.

(2) Plan nabave te njegove izmjene i/ili dopune donosi županijski državni odvjetnik.

(3) Odjeljak računovodstvenih poslova obvezan je ažurno voditi registar ugovora o jednostavnoj nabavi, koji je dio registra ugovora o javnoj nabavi iz članka 28. ZJN 2016.

(4) Plan nabave i registar ugovora Naručitelj je obvezan unijeti i objaviti u EOJN RH.

(5) U planu nabave i registru ugovora navode se svi predmeti nabave čija je procijenjena vrijednost jednaka ili veća od 5.000,00 eura bez PDV-a.

(6) U registru ugovora navode se svi predmeti nabave za čiju nabavu je Naručitelj sklopilo ugovore i okvirne sporazume na temelju izuzeća od primjene ZJN 2016 propisanih člancima 33. i 34. ZJN 2016 s obrazloženjem razloga za izuzeće.

SPRJEČAVANJE SUKOBA INTERESA

Članak 5.

Naručitelj je obvezan poduzeti prikladne mjere da učinkovito spriječi, prepozna i ukloni sukobe interesa u vezi s postupkom jednostavne nabave kako bi se izbjeglo narušavanje tržišnog natjecanja i osiguralo jednako postupanje prema svim gospodarskim subjektima.

Članak 6.

(1) Sukob interesa između Naručitelja i gospodarskog subjekta obuhvaća situacije kad predstavnici Naručitelja koji su uključeni u provedbu postupka jednostavne nabave ili mogu utjecati na ishod tog postupka, imaju, izravno ili neizravno, financijski, gospodarski ili bilo koji drugi osobni interes koji bi se mogao smatrati štetnim za njihovu nepristranost
i neovisnost u okviru postupka, a osobito:
      1. ako predstavnik naručitelja istodobno obavlja upravljačke poslove u   gospodarskom subjektu, ili
      2. ako je predstavnik naručitelja vlasnik poslovnog udjela, dionica odnosno drugih   prava na temelju kojih sudjeluje u upravljanju odnosno u kapitalu toga gospodarskog subjekta s više od 0,5 %.

(2) Predstavnikom naručitelja u smislu ovoga članka smatra se:

     1. čelnik
     2. član upravnog, upravljačkog i nadzornog tijela naručitelja
     3. član stručnog povjerenstva za jednostavnu nabavu
     4. druga osoba koja je uključena u provedbu ili koja može utjecati na odlučivanje
naručitelja u postupku jednostavne nabave, i
     5. osobe iz točaka 1., 2. i 3. ovoga stavka kod pružatelja usluga nabave koji  djeluju   u ime naručitelja.

(3) Gospodarskim subjektom iz stavka 1. ovoga članka smatra se ponuditelj, natjecatelj, član zajednice, podugovaratelj i drugi subjekt na kojeg se ponuditelj ili natjecatelj oslanja.

Članak 7.

Odredba članka 6. stavka 1. ovog Pravilnika primjenjuje se na odgovarajući način na srodnike po krvi u pravoj liniji ili u pobočnoj liniji do četvrtog stupnja, srodnike
po tazbini do drugog stupnja, bračnog ili izvanbračnog druga, bez obzira na to je li brak
prestao, te posvojitelje i posvojenike (dalje: povezane osobe) predstavnika naručitelja
iz članka 6. stavka 2. ovog Pravilnika.

Članak 8.

Prijenos udjela u vlasništvu na drugu osobu ili posebno tijelo (povjerenika) sukladno posebnim propisima o sprječavanju sukoba interesa ne utječe na sukob interesa u smislu članka 6. ovog Pravilnika.

Članak 9.

Iznimno od odredbi članaka 6. i 7. ovog Pravilnika, sukob interesa ne postoji ako predstavnik naručitelja iz članka 6. stavka 2. točaka 1. i 2. ovog Pravilnika ili s njim povezana osoba iz članka 7. ovog Pravilnika obavlja upravljačke poslove u gospodarskom subjektu po položaju, odnosno kao službeni predstavnik nekog naručitelja, a ne kao privatna osoba.




Članak 10.

(1) Predstavnici naručitelja obvezni su potpisati izjavu o postojanju ili nepostojanju sukoba interesa te je ažurirati bez odgađanja ako nastupe promjene.

(2) Naručitelj je obvezan na temelju izjava svojih predstavnika:  
     1. na svojim internetskim stranicama objaviti popis gospodarskih subjekata s kojima je predstavnik naručitelja iz članka 6. stavka 2. točke 1. i 2. ovog Pravilnika ili s njim povezane osobe u sukobu interesa ili obavijest da takvi subjekti ne postoje te ih ažurirati bez odgađanja ako nastupe promjene, i 
      2. u pozivu na dostavu ponuda za pojedini postupak jednostavne nabave navesti popis gospodarskih subjekata s kojima je predstavnik naručitelja iz članka 6. stavka 2. ovog Pravilnika u sukobu interesa ili navesti da takvi subjekti ne postoje. 

Članak 11.

(1) Predstavnik naručitelja iz članka 6. stavka 2. točaka 2. do 5. ovog Pravilnika obvezan je odmah po saznanju, a najkasnije dan nakon saznanja o postojanju sukoba
interesa, izuzeti se iz provedbe postupka jednostavne nabave te o tome obavijestiti čelnika naručitelja.

(2) U situaciji iz stavka 1. ovoga članka čelnik naručitelja osigurava da predstavnik naručitelja prestane sa svim aktivnostima u postupku javne nabave, određuje drugu osobu predstavnikom naručitelja koja preuzima aktivnosti izuzetog predstavnika u postupku jednostavne nabave te osigurava da prethodno sudjelovanje
izuzetog predstavnika ne ugrožava daljnji tijek istog postupka.

(3) U slučaju sukoba interesa predstavnika naručitelja iz članka 6. stavka 2. točke 1. ovog Pravilnika, kao i u slučaju sukoba interesa predstavnika naručitelja iz članka 6. stavka 2. točaka 2. do 5. ovog Pravilnika, čije izuzimanje iz provedbe postupka jednostavne nabave nije moguće ili se izuzimanjem iz stavka 1. ovoga članka
ne može odgovarajuće otkloniti sukob interesa, a nakon odbijanja takve ponude ne preostane niti jedna valjana ponuda, poništit će se postupak jednostavne nabave.

Članak 12.

Ugovor o jednostavnoj nabavi sklopljen protivno odredbama ovog Pravilnika koje se odnose na sukob interesa je ništetan.

POKRETANJE POSTUPKA JEDNOSTAVNE NABAVE

Članak 13.

(1) Postupak jednostavne nabave robe, usluga i radova pokreće se odlukom županijskog državnog odvjetnika o početku postupka jednostavne nabave kojom se imenuje stručno povjerenstvo za pripremu i provedbu postupka jednostavne nabave (dalje: Odluka).

(2) Iznimno od stavka 1. ovog članka, za nabavu robe, usluga i radova procijenjene vrijednosti jednake ili manje od 15.000,00 eura bez PDV-a, postupak nabave pokreće se dostavom Zahtjevnice osobi ovlaštenoj za provođenje postupka jednostavne nabave. 

(3) Opravdanost Zahtjevnice provjerava županijski državni odvjetnik ili osoba
koju on za to ovlasti. Nakon provjere i odobrenja zahtjeva pristupa se provedbi postupka jednostavne nabave.

(4) Na temelju odobrene Zahtjevnice, od jednog ili više gospodarskih subjekata
zatraži će se ponuda te se na temelju odabrane ponude izdaje narudžbenica ili sklapa ugovor.

(5) Narudžbenice i ugovore potpisuje županijski državni odvjetnik ili osoba koju
on ovlasti, a narudžbenica mora sadržavati sve bitne elemente ugovora (podatke o naručitelju i gospodarskom subjektu, vrstu nabave – roba, usluge, radovi, jedinicu mjere, količine, jedinične cijene, ukupne cijene, mjesto i rok isporuke, odnosno izvođenja radova, način i rok plaćanja i sl.).

	(6) Evidenciju o izdanim narudžbenicama vodi Odjeljak računovodstvenih poslova naručitelja.

(7) Odlukom iz stavka 1. ovog članka, županijski državni odvjetnik imenuje najmanje dvije osobe u stručno povjerenstvo za pripremu i provedbu postupka nabave.

(8) Odluka iz stavka 1. ovog članka mora sadržavati najmanje:
- naziv naručitelja
- naziv predmeta nabave
- procijenjenu vrijednost nabave
- podatke o članovima stručnog povjerenstva za pripremu i provedbu postupka
nabave.

Članak 14.

Stručno povjerenstvo dužno je tijekom provedbe postupka jednostavne nabave
zatražiti ponude od gospodarskih subjekata, zaprimiti ih, pregledati, ocijeniti te županijskom državnom odvjetniku predložiti odabir najpovoljnije ponude za nabave za
koje je, sukladno odredbama ovog Pravilnika, imenovano stručno povjerenstvo.

PREDMET NABAVE

Članak 15.

(1) Predmet nabave mora se opisati na jasan, nedvojben i potpun način koji osigurava usporedivost ponuda u pogledu uvjeta i zahtjeva koje je naručitelj postavio te predstavlja tehničku, tehnološku, oblikovnu, funkcionalnu ili drugu objektivno odredivu cjelinu.

(2) Opis predmeta nabave mora omogućiti izračun cijena bez preuzimanja neuobičajenih rizika i poduzimanja opsežnih predradnji ponuditelja.

(3) Procijenjena vrijednost nabave mora biti određena u trenutku početka postupka jednostavne nabave. Izračunavanje procijenjene vrijednosti nabave temelji se na ukupnom iznosu, bez poreza na dodanu vrijednost (PDV-a), uključujući sve opcije i moguća obnavljanja ugovora.

POSTUPAK JEDNOSTAVNE NABAVE PROCIJENJENE VRIJEDNOSTI DO 15.000,00 EURA BEZ PDV-a

Članak 16.

(1) Postupak nabave za nabavu roba, usluga i radova procijenjene vrijednosti do 15.000,00 eura bez PDV-a provodi se u pravilu elektroničkim sredstvima komunikacije prikupljanjem jedne ili više ponuda/predračuna gospodarskih subjekata. Postupku nabave ne mora prethoditi poziv na dostavu ponuda. Ponuda se od gospodarskih subjekata može zatražiti jednostavnim zahtjevom za dostavu ponude ili dostavom poziva na dostavu ponude. Ponuditelji mogu zaključati ponudu u privitku e-pošte te dostaviti Naručitelju šifru za otvaranje privitka odmah po isteku roka za dostavu ponuda.

(2) Nabava se može provesti i izravnom narudžbom, prihvatom ponude, ili na drugi odgovarajući način, uz obvezu odgovarajućeg dokumentiranja.

(3) Iznimno, u slučajevima izvanredne ili hitne nabave te u drugim posebnim situacijama nabave robe, usluga i radova ukupne procijenjene vrijednosti do 1.000,00 eura (bez PDV-a), nije nužno prethodno izdavanje narudžbenice (npr. izravna kupnja u trgovini i slično), već postoji obveza odgovarajućeg internog evidentiranja nabave te će isprave jednostavne nabave zamijeniti račun gospodarskog subjekta.

POSTUPAK JEDNOSTAVNE NABAVE PROCIJENJENE VRIJEDNOSTI VEĆE OD 15.000,00 EURA BEZ PDV-a
Članak 17.
(1) Za nabavu robe, usluga čija je procijenjena vrijednost veća od 15.000,00 eura, a manja ili jednaka 25.000,00 eura, odnosno za radove čija je procijenjena vrijednost veća od 15.000,00 eura, a manja ili jednaka od 45.000,00 eura, naručitelj je obvezan provesti postupak jednostavne nabave putem modula jednostavne nabave u EOJN RH i to upućivanjem poziva na dostavu ponuda najmanje 3 (trojici) odabranih gospodarskih subjekata za koje postoje saznanja da obavljaju djelatnost vezanu za predmet nabave ili javno objaviti poziv putem modula jednostavne nabave u EOJN RH.

(2) Za nabavu robe i usluga čija je procijenjena vrijednost veća od 25.000,00 eura te za nabavu radova čija je procijenjena vrijednost veća od 45.000,00 eura naručitelj je obvezan provesti postupak jednostavne nabave putem javne objave poziva u modulu jednostavne nabave u EOJN RH, no pritom može u modulu jednostavne nabave u EOJN RH odabrati gospodarske subjekte kojima će biti upućen dodatni poziv na sudjelovanje u postupku, čime ne ograničava niti isključuje ostale gospodarske subjekte od sudjelovanja u postupku i podnošenja ponuda.

(3) Iznimno od stavka 2. ovoga članka, naručitelj nije obvezan provesti postupak
jednostavne nabave u modulu jednostavne nabave putem javne objave, već ga provodi sukladno stavku 1. ovoga članka:
      a) ako nije podnesena nijedna ponuda ili nijedna valjana ponuda u prethodno
provedenom postupku jednostavne nabave, pod uvjetom da početni ugovorni
uvjeti nisu bitno izmijenjeni
      b) ako zbog objektivnih razloga predmet nabave može izvršiti, isporučiti ili pružiti
samo određeni gospodarski subjekt, i to:
1. ako je predmet nabave stvaranje ili stjecanje jedinstvenog umjetničkog djela ili umjetničke izvedbe
2. ako iz tehničkih razloga predmet nabave može isporučiti samo određeni gospodarski subjekt ili
3. ako je to nužno radi zaštite isključivih prava, uključujući prava intelektualnog vlasništva
      c) ako postoji iznimna žurnost uzrokovana događajima koje naručitelj nije mogao predvidjeti niti na njih utjecati.

(4) U slučaju primjene iznimaka navedenih u stavku 3. ovog članka, razlozi za njihovu primjenu moraju biti navedeni i obrazloženi u modulu jednostavne nabave u EOJN RH.

(5) Postupak jednostavne nabave iz stavaka 1. i 2. ovog članka provodi se pozivom na dostavu ponuda koji mora biti potpisan od strane županijskog državnog odvjetnika ili osobe koju on ovlasti.

(6) Iznimno od stavka 1. ovog članka, u slučaju žurnosti, zbog tehničkih ili drugih
opravdanih razloga te ukoliko na tržištu u trenutku nabave robe, radova ili usluga nema 3 (tri) gospodarska subjekta koja mogu izvršiti predmet nabave, Naručitelj može, iz razloga svrsishodnosti i ekonomičnosti, zatražiti dostavu ponuda od manjeg broja gospodarskih subjekata.

(7) Iznimno od stavka 1. ovog članka, Naručitelj može zatražiti ponudu od 1 (jednog) gospodarskog subjekta za nabavu:
- knjiga, stručne literature i časopisa
- savjetovanja, stručnog usavršavanja i seminara
- reprezentacije
- sredstava i opreme u svrhu zaštite zdravlja ljudi.

(8) U slučajevima iz stavka 7. ovog članka, Odluka iz članka 13. stavka 1. ovog
Pravilnika mora sadržavati obrazložene razloge traženja ponuda od manjeg broja gospodarskih subjekata, odnosno od 1 (jednog) gospodarskog subjekta.

SADRŽAJ POZIVA NA DOSTAVU PONUDA

Članak 18.

(1) Poziv na dostavu ponuda mora sadržavati sve potrebne podatke koji gospodarskom subjektu omogućuju izradu ponude, a osobito: 
· naziv, OIB, adresu i kontakt podatak Naručitelja,
· podatke o gospodarskim subjektima s kojima je Naručitelj u sukobu interesa,
· osnovne informacije o predmetu nabave (opis, tehničke specifikacije, količina),
· procijenjenu vrijednost nabave bez PDV-a,
· primjereni rok za podnošenje zahtjeva za pojašnjenje ili izmjenu poziva na dostavu ponude te primjereni rok za produženje roka za dostavu ponuda u slučaju bitne izmjene poziva na dostavu ponuda,
· navod je li cijena promjenjiva ili nepromjenjiva, a ako je cijena ponude promjenjiva, Naručitelj u pozivu na dostavu ponude određuje način i uvjete izmjene cijene,
· ako je predmet nabave podijeljen na grupe, navod o mogućnosti podnošenja ponuda za jednu, više ili sve grupe,
· mjesto i rok izvođenja radova, isporuke robe ili pružanja usluga,
· kriterij za odabir ponude,
· način dostave ponuda, način i rok plaćanja,
· primjereni rok za dostavu ponuda,
· podatke o pravnoj zaštiti,
-    datum objave poziva u EOJN RH.

(2) Ovisno o složenosti predmeta nabave, a uz odgovarajuću primjenu ZJN 2016, poziv na dostavu ponuda može sadržavati osnove za isključenje gospodarskog subjekta i navod o dokumentima kojima se dokazuje nepostojanje istih, minimalne uvjete profesionalne, ekonomske i financijske, tehničke i stručne sposobnosti gospodarskih subjekata, te navod o dokumentima kojima se dokazuje tražena sposobnost, bitne i posebne uvjete za izvršenje ugovora, uvjete i zahtjeve koji moraju biti ispunjeni sukladno posebnim propisima ili stručnim pravilima, jasno određene vrste jamstva te iznos, rok valjanosti, oblik, uvjete aktiviranja, način dostave i uvjete vraćanja jamstva, prijedlog ugovora o jednostavnoj nabavi te druge potrebne podatke, dokumente i informacije koje je gospodarski subjekt dužan dostaviti u ponudi (fotografije, prospekti, izjave, potvrde, dozvole i slično).

(3) Naručitelj može prilagođavati poziv na dostavu ponuda pojedinom postupku nabave te ga nadopuniti projektnim zadacima, nacrtima, projektnom dokumentacijom, crtežima, modelima, uzorcima i slično, u cilju što točnijeg određivanja predmeta nabave i zaprimanja što kvalitetnijih ponuda.

(4) Poziv na dostavu ponuda mora se izraditi na hrvatskom jeziku i latiničnom pismu i ta jezična verzija predstavlja jedini vjerodostojan tekst. Iznimno, poziv na dostavu ponuda ili njezin dio, osim na hrvatskom jeziku i latiničnom pismu, može se izraditi i na nekom drugom službenom jeziku Europske unije.

Članak 19.

(1) Ponuda je pisana izjava volje ponuditelja da isporuči robu, pruži uslugu ili izvede radove u skladu s uvjetima i zahtjevima navedenima u pozivu na dostavu ponuda i dodatnoj dokumentaciji, ukoliko je ista priložena.

(2) Sadržaj ponude i način izrade ponude propisuje se pozivom na dostavu ponuda i/ili dokumentacijom o nabavi.

(3) Pri izradi ponude ponuditelj se mora pridržavati zahtjeva i uvjeta iz poziva na dostavu ponuda i/ili dokumentacije o nabavi. Ponuditelj ne smije mijenjati ni nadopunjavati tekst poziva na dostavu ponuda i dokumentacije o nabavi.
(4) U roku za dostavu ponude ponuditelj može izmijeniti svoju ponudu, nadopuniti je ili od nje odustati.
(5) Na zahtjev ovlaštenih osoba za provedbu postupka nabave ponuditelj može produžiti rok valjanosti svoje ponude.

(6) Ponuda se izrađuje u pisanom obliku na hrvatskom jeziku i latiničnom pismu,
a dostavlja se u roku i na način propisan u pozivu na dostavu ponuda.

(7) Ispravci u ponudi, kada je to primjenjivo, moraju biti izrađeni na način da su
vidljivi (npr. nije dopušteno brisanje, premazivanje ili uklanjanje slova ili otisaka). Ispravci moraju, uz navod datuma ispravka, biti potvrđeni potpisom ponuditelja.

Članak 20.

(1) Način dostave ponuda određuje se u pozivu na dostavu ponuda i ovisi o karakteristikama predmeta nabave.

(2) Rok za dostavu ponuda određuje se u pozivu na dostavu ponuda i ovisi o karakteristikama predmeta nabave.

(3) Rok za dostavu ponuda iznosi, u pravilu, minimalno 5 (pet) dana računajući
od dana slanja, odnosno od dana objave poziva na dostavu ponuda u EOJN RH, a ovisno o složenosti predmeta nabave rok za dostavu ponuda može biti i do 10 (deset) dana.

(4) Iznimno, radi žurnosti i u slučaju ponavljanja postupka jednostavne nabave,
rok za dostavu ponuda može biti i kraći od 5 (pet) dana, pod uvjetom da je kraći rok po
ocjeni stručnog povjerenstva objektivno dovoljan za izradu i dostavu ponuda.

(5) Naručitelj može propisati da se dijelovi ponude koje nije moguće dostaviti elektronički dostave fizički na adresu naručitelja.

	(6) Za vrijeme roka za dostavu ponuda gospodarski subjekti mogu zahtijevati objašnjenja vezano za poziv na dostavu ponuda najkasnije tijekom trećeg dana prije roka određenog za dostavu ponuda.

	(7) Pod uvjetom da je zahtjev dostavljen pravodobno, Naručitelj je obvezan odgovor staviti na raspolaganje svima objavom na EOJN RH najkasnije dan prije roka određenog za dostavu ponuda.

Članak 21.

(1) Ponude zaprimljene u roku za dostavu ponuda otvaraju se nakon isteka roka
za dostavu ponuda te se pregledavaju i ocjenjuju na temelju uvjeta i zahtjeva iz poziva
na dostavu ponuda.

(2) Otvaranje ponuda nije javno.

Članak 22.

(1) U postupcima jednostavne nabave iz članka 17. stavaka 1. i 2. stručno povjerenstvo može, kada je to primjereno predmetu nabave, primijeniti pojedine institute ZJN 2016 kao što su pojašnjenje i upotpunjavanje ponude, ispravak računske pogreške, provjere neuobičajeno niske ponude, uz poštivanje načela javne nabave.

(2) U postupcima jednostavne nabave iz članka 17. stavaka 1. i 2. stručno povjerenstvo može, kada je to primjereno predmetu nabave i razmjerno složenosti predmeta nabave primijeniti odredbe ZJN 2016 o jamstvima, kriteriju za kvalitativni odabir gospodarskih subjekata, kriteriju za odabir ponude.

(3) Gospodarski subjekti u postupku jednostavne nabave mogu nastupiti jednako kao što je ZJN 2016 propisano za sudjelovanje gospodarskih subjekata  u javnoj nabavi (zajednica ponuditelja, oslanjanje na sposobnost drugih gospodarskih subjekata te podugovaranjem).

(4) Primjena instituta iz stavka 1. ovoga članka odnosi se na svrhu i način postupanja s ponudama, dok se rokovi i druga procesna pravila primjenjuju sukladno odredbama ovoga Pravilnika.

(5) U slučaju nedoumica ili pravnih praznina u primjeni ovoga Pravilnika, pojedine odredbe tumače se uzimajući u obzir svrhu i načela ZJN 2016 te praksu njegove primjene, na odgovarajući način i samo ako priroda postupka jednostavne nabave to dopušta.

Članak 23.

(1) Kriterij za odabir najpovoljnije ponude je cijena ponude ili ekonomski najpovoljnija ponuda.

(2) Ako je kriterij za odabir ponude cijena ponude, ponude se rangiraju prema cijeni ponude bez poreza na dodanu vrijednost.

(3) U pozivu na dostavu ponuda mora biti naveden kriterij odabira, a u slučaju primjene kriterija ekonomski najpovoljnije ponude moraju biti navedeni dodatni kriteriji temeljem kojih će se ponuda bodovati (primjerice kvaliteta, tehnička i estetska vrijednost, organizacija i kvalifikacija osoblja i slično) te način njihova bodovanja.

(4) Za odabir ponude je dovoljna jedna (1) pristigla ponuda koja udovoljava svim
traženim uvjetima naručitelja.

Članak 24.

(1) Postupak pregleda i ocjene ponuda obavlja Stručno povjerenstvo koje ocjenjuje ponude na temelju uvjeta i zahtjeva iz Poziva za dostavu ponude.

(2) Prilikom pregleda i ocjene ponuda sastavlja se Zapisnik o pregledu i ocjeni ponuda u koji se unose osnovni podaci o postupku:
- naziv gospodarskih subjekata kojima je poslan poziv na dostavu ponuda
- broj zaprimljenih ponuda
- naziv ponuditelja
- cijene ponuda
- rangiranje ponuda
- prijedlog za odabir ponude uz obrazloženje razloga za odabir te
- ostali bitni podaci potrebni za odabir najpovoljnije ponude.

(3) Ukoliko temeljem poziva na dostavu ponuda pristigne samo 1(jedna) ponuda
koja ujedno ispunjava sve uvjete i zahtjeve iz poziva na dostavu ponuda, ne mora se sastavljati Zapisnik o pregledu i ocjeni ponuda niti odluka o odabiru, nego će se u primjerenom roku sklopiti ugovor s ponuditeljem, odnosno izdati narudžbenica.

(4) Tijekom pregleda i ocjene ponuda može se od ponuditelja zatražiti pojašnjenje ili upotpunjavanje ponude, dostavu ili pojašnjenje dokaza, prihvat ispravka
računske pogreške, obrazloženje neuobičajeno niske ponude, produljenje roka valjanosti ponude, dostavu dokaza o raspolaganju resursima subjekta na čiju se sposobnost ponuditelj oslanja ili drugo očitovanje povezano s pregledom i ocjenom ponude.

(5) Zapisnik o pregledu i ocjeni ponuda potpisuju članovi stručnog povjerenstva te predlaže čelniku Naručitelja donošenje odluke o odabiru ili odluke o poništenju postupka. Zapisnik se objavljuje zajedno s odlukom o odabiru / poništenju postupka. 

Članak 25.

(1) Naručitelj zadržava pravo poništiti postupak jednostavne nabave u bilo kojem trenutku, odnosno ne odabrati niti jednu ponudu, a sve bez ikakvih obveza ili naknada bilo koje vrste prema ponuditeljima, te bez posebnog pisanog obrazloženja. 

(2) Naručitelj je obvezan poništiti postupak jednostavne nabave: ako nije pristigla nijedna ponuda, ako nakon odbijanja ponuda ne preostane nijedna valjana ponuda, ako su sve ponude znatno veće od procijenjene vrijednosti nabave i osiguranih sredstava, ako se utvrdi sukob interesa koji se ne može na drugi način otkloniti i ako je to potrebno radi zaštite javnog interesa.
 
(3) Naručitelj može poništiti postupak jednostavne nabave ako postanu poznate okolnosti zbog kojih ne bi došlo do pokretanja postupka jednostavne nabave ili bi došlo do sadržajno drugačijeg poziva da su bile ranije poznate.

Članak 26.

(1) Naručitelj će odbiti ponude pregledom i ocjenom ponuda ako utvrdi da je ponuda nepravilna, neprihvatljiva ili neprikladna.  
(2) Nepravilna ponuda je ponuda koja nije u skladu s pozivom na dostavu ponuda ili je primljena izvan roka za dostavu ponuda ili postoje dokazi o tajnom sporazumu ili korupciji ili nije rezultat tržišnog natjecanja ili je Naručitelj utvrdio da je cijena ponude izuzetno niska ili se radi o ponudi ponuditelja koji nije prihvatio ispravak računske pogreške.
(3) Neprihvatljiva ponuda je ponuda čija cijena prelazi procijenjenu vrijednost nabave, odnosno osigurana novčana sredstva Naručitelja za nabavu ili ponuda ponuditelja koji ne ispunjava kriterije za kvalitativni odabir gospodarskog subjekta ili ponuda ponuditelja za kojeg se utvrdi da je u sukobu interesa.
(4) Neprikladna ponuda je ponuda koja u cijelosti ne odgovara potrebama Naručitelja u opisu predmeta nabave, troškovniku ili tehničkim specifikacijama te bez značajnih izmjena ne može zadovoljiti potrebe i zahtjeve iz poziva na dostavu ponuda.
(5) U postupku nabave Naručitelj je dužan odbiti ponudu ponuditelja ako utvrdi da je ponuđena cijena:
- veća od 25.000,00 eura bez PDV-a za nabavu roba i usluga, odnosno veća od 45.000,00 eura bez PDV-a za nabavu radova u slučaju da jednostavna nabava nije provođena putem javne objave u modulu jednostavne nabave EOJN RH ili
- prelazi zakonske pragove za javnu nabavu.
(6) Ako je cijena najpovoljnije ponude veća od procijenjene vrijednosti nabave, ali ne prelazi vrijednosti iz stavka 5. ovog članka, Naručitelj takvu ponudu može prihvatiti ako ima ili će imati osigurana sredstva.
Članak 27.
(1) Odluku o odabiru ili poništenju donosi županijski državni odvjetnik ili osoba koju on za to ovlasti na odgovarajući način primjenjujući odredbe ZJN 2016 i podzakonskih propisi kojima se uređuje područje javne nabave.
(2) Nakon odabira ponude Naručitelj će sklopiti ugovor o jednostavnoj nabavi s ponuditeljem čija je ponuda odabrana nakon izvršnosti odluke o odabiru ili, ovisno o predmetu nabave, izdati narudžbenicu koja sadrži sve bitne sastojke ugovora
(3) O odabranom ponuditelju Naručitelj je obvezan Odluku bez odgode dostaviti svim ponuditeljima na dokaziv način.

(4) U postupcima jednostavne nabave koji su provedeni u EOJN RH, odluka o odabiru ili poništenju se objavljuje u EOJN RH i smatra se dostavljena svim sudionicima jednostavne nabave istekom dana u kojem je objavljena. U ostalim slučajevima naručitelj obvezan je odluku o odabiru ili poništenju bez odgode dostaviti svim ponuditeljima na dokaziv način. Dostavom odluke o odabiru na dokaziv način ponuditeljima smatra se i njena objava na internetskim stranicama Naručitelja. Odluka objavljena na internetskim stranicama mora ostati vidljiva najmanje 15 dana od dana njenog objavljivanja.

(5) Odluka postaje izvršna:

1. objavom Odluke o odabiru u slučaju da je pristigla samo jedna ponuda, odnosno objavom Odluke o poništenju kada nije pristigla niti jedna ponuda,

2. istekom roka za prigovor, ako prigovor nije izjavljen,

3. dostavom odluke o prigovoru kojom se prigovor odbacuje, odbija ili se obustavlja postupak, ako je na Odluku izjavljen prigovor.

     (6) Naručitelj je obvezan nakon donošenja Odluke o odabiru ponovno rangirati ponude te izvršiti provjeru, ne uzimajući u obzir ponudu prvotno odabranog ponuditelja, te na temelju kriterija za odabir ponude donijeti novu Odluku o odabiru ili, ako postoje razlozi, poništiti postupak nabave ako prvotno odabrani ponuditelj:
1. nije dostavio izjavu o produženju roka valjanosti ponude i jamstvo za ozbiljnost ponude,
2. u roku valjanosti odustane od svoje ponude,
3. je dostavio neistinite podatke, odnosno podatke koji predstavljaju davanje lažnih, nevjerodostojnih ili krivotvorenih informacija koje mogu utjecati na postupak nabave,
4. nije dostavio dokaz o ispunjenju posebnih uvjeta za izvršenje ugovora ili dokaz o ispunjavanju uvjeta i zahtjeva koje je potrebno ispuniti sukladno posebnim propisima ili stručnim pravilima, ako su takvi dokazi traženi u pozivu na dostavu ponuda,
5. je odbio potpisati ugovor o nabavi ili
6. nije dostavio jamstvo za uredno ispunjenje ugovora, ako je zahtijevano u pozivu na dostavu ponuda.
Članak 28.
	
	Nakon dostave Odluke o odabiru ili poništenju, na zahtjev ponuditelja zaprimljen najkasnije dan prije isteka roka za prigovor, Naručitelj je obvezan najkasnije idući radni dan do 15:00 sati omogućiti uvid u cjelokupnu dokumentaciju dotičnog postupka putem EOJN RH, uključujući zapisnike, dostavljene ponude, osim u one dokumente koji su označeni tajnima te one dokumente koji sadrže podatke o mrežnim i informacijskim sustavima kojima se Naručitelj služi u svom poslovanju ili u pružanju svojih usluga, informacije o mjerama za zaštitu i sprječavanje incidenata, a sve sukladno propisima o kibernetičkoj sigurnosti, kao ni u one dijelove ponuda koji sadrže podatke čije bi otkrivanje moglo predstavljati prijetnju sa stajališta kibernetičke sigurnosti.

PRAVNA ZAŠTITA

Članak 29.

(1) U postupcima jednostavne nabave čija je procijenjena vrijednost manja ili
jednaka 15.000,00 eura, prigovor nije dopušten.

(2) Na postupak jednostavne nabave procijenjene vrijednosti veće od 15.000,00
eura može se uložiti prigovor čelniku Naručitelja u roku od 5 (pet) dana od dana dostave, odnosno objave odluke o odabiru ili odluke o poništenju, a u suprotnom će se prigovor odbaciti.
	(3) Pravo na prigovor ima svaki gospodarski subjekt koji ima ili je imao pravni interes za dobivanje određenog ugovora o jednostavnoj nabavi i koji je pretrpio ili bi mogao pretrpjeti štetu od navodnoga kršenja subjektivnih prava.

(4) Prigovor se u pisanom obliku dostavlja elektroničkim sredstvima komunikacije na adresu elektroničke pošte koja je naznačena u pozivu ili putem modula jednostavne nabave u EOJN RH.

(5) Naručitelj će na prigovor iz stavka 2. ovog članka dostaviti pisani odgovor u roku od 15 (petnaest) dana od dana njegova zaprimanja te može, ako ocijeni prigovor osnovanim, poništiti odluku ili postupak jednostavne nabave. Naručitelj će odbaciti prigovor koji nije dopušten ili nije pravodoban, odnosno koji je izjavljen od neovlaštene osobe ili zbog nedostatka pravnog interesa te može odbiti prigovor koji nije osnovan ili obustaviti postupak po izjavljenom prigovoru, ako podnositelj prigovora odustane od prigovora.
(6) O prigovoru odlučuje županijski državni odvjetnik ili osoba koju on ovlasti.

(7) Podnošenje prigovora u pravilu ne odgađa sklapanje ugovora o nabavi ili izdavanje narudžbenice, osim ako se ocijeni da bi nastavak postupka mogao utjecati na zakonitost postupka ili uzrokovati štetu Naručitelju.

(8) Prigovor mora sadržavati najmanje: podatke o gospodarskom subjektu koji podnosi prigovor, oznaku postupka jednostavne nabave, razloge prigovora i obrazloženje, dokaze na kojima se prigovor temelji i prijedlog načina otklanjanja      navodne nepravilnosti.

(9) Postupak odlučivanja o prigovoru iz ovog članka nije upravni postupak, a odluka Naručitelja o prigovoru nema svojstvo upravnog akta te protiv takve odluke nije moguće pokrenuti upravni spor.

IZMJENE UGOVORA O JEDNOSTAVNOJ NABAVI
Članak 30.
(1) Naručitelj smije izmijeniti ugovor o jednostavnoj nabavi tijekom njegova trajanja bez provođenja novog postupka jednostavne nabave uz odgovarajuću primjenu članaka 315. – 320. ZJN 2016.
(2) Izmjene ugovora o nabavi Naručitelj je obvezan objaviti u registru ugovora u roku od 30 dana od dana izmjene ugovora.
(3) Neovisno o pravilima izmjene ugovora, izmjena ugovora o jednostavnoj nabavi nije dopuštena ako bi rezultirala promjenom cijene koja bi:
- za ugovor o jednostavnoj nabavi kojoj je prethodio postupak predviđen za nabave vrijednosti do 15.000,00 eura, prešla vrijednost ugovora od 15.000,00 eura bez PDV-a,
     - za ugovor o jednostavnoj nabavi robe i usluga čija je procijenjena vrijednost nabave bila jednaka ili manja od 25.000,00 eura, prešla vrijednost ugovora od 25.000,00 eura bez PDV-a, a postupak nije proveden javnom objavom u EOJN RH,
- za ugovor o jednostavnoj nabavi radova čija je procijenjena vrijednost nabave bila jednaka ili manja od 45.000,00 eura, prešla vrijednost ugovora od 45.000,00 eura bez PDV-a, a postupak nije proveden javnom objavom u EOJN RH,
     - u svakom slučaju prešla zakonski prag za primjenu javne nabave.

PRAĆENJE IZVRŠENJA I IZVJEŠTAVANJE

Članak 31.

(1) O izdanim narudžbenicama i sklopljenim ugovorima obvezno se vodi evidencija od strane Odjeljka računovodstvenih poslova.

(2) Financijsku realizaciju izdanih narudžbenica odnosno sklopljenih ugovora prati Odjeljak računovodstvenih poslova.

(3) Zahtjevatelj nabave administrativno prati izvršenje izdane narudžbenice, odnosno sklopljenog ugovora od trenutka njegova potpisivanja do izvršenja svih ugovornih obveza.

PRIJELAZNE I ZAVRŠNE ODREDBE

Članak 32.

Postupci jednostavne nabave pokrenuti do stupanja na snagu ovog Pravilnika, dovršit će se prema odredbama Pravilnika o provedbi postupaka jednostavne nabave,
broj: A-37/2023-1.

Članak 33.

(1) Županijsko državno odvjetništvo u Karlovcu će ovaj Pravilnik, kao i njegove izmjene i/ili dopune, objaviti na mrežnim stranicama Državnog odvjetništva Republike Hrvatske te učiniti dostupnim u EOJN RH.

(2) U slučaju izmjena i dopuna Zakona o javnoj nabavi u dijelu koji se odnosi na izmjenu vrijednosnih pragova jednostavne nabave, odredbe ovog Pravilnika će se do izmjene odredbi ovog Pravilnika na odgovarajući način primjenjivati na nove vrijednosne pragove.

Članak 34.

(1) Ovaj Pravilnik stupa na snagu 1. rujna 2026. godine. 

(2) Stupanjem na snagu ovog Pravilnika prestaje važiti Pravilnik o provedbi postupka jednostavne nabave broj A-37/2023-1 od 22. veljače 2023. godine.

